ካህናቱ በአለባበሳቸው መዘምራኑ በአዘማመራቸው ዛሬም እንደ ዮሐንስ ክርስቶስን ይሰብካሉ። “ኀዲጎ ፺ወ፱ተ ነገደ ቆመ ማእከለ ባሕር ገባ ወወጽዐ በሰላም… ዘጠና ዘጠኙን ነገደ መላእክት ትቶ በባሕር መካከል ቆመ ተጠመቀም” በማለት ሊቁ ቅዱስ ያሬድና ሊቁ ቅዱስ ቄርሎስ የተስማሙበትን ቃል በመደነቅ ይዘምራሉ። እንዴት አያስደንቅ? ቅዱስ ጳውሎስ “የአብርሃምን ዘር ይዞአል እንጂ የያዘው የመላእክትን አይደለም” ዕ.ብ .፪፥፮ እንዳለ የንጹሐኑን ያልበደሉትን የመላእክትን ዘር ትቶ፤ የበደለ የአዳምን ዘር በመያዝ በአጭር ቁመት በጠባብ ደረት ተወስኖ ከባሕር መካከል ቆሞ ሲታይ፤ ወደ ባሪያው አዳም መልክ እንደመጣ፤ ሊጠመቅ ወደ ባርያው ዮሐንስ ዘንድ መሄዱ ይህ ትሕትና እንዴት ያለ ትሕትና ነው? ሰውን ምንኛ እንደ ወደደው ታዩ ዘንድ ከመጣችሁ ንዑዳን ክቡራን ናችሁ።
